RESOLUCIÓN do 1 de decembro de 2006 pola que se ditan medidas en materia de movemento pecuario e saneamento gandeiro aplicables a determinados concellos da provincia de Ourense.
CONSELLERÍA DO MEDIO RURAL — III. OUTRAS DISPOSICIÓNS — 11/12/2006

A incidencia da brucelose en determinados concellos da provincia de Ourense no ano 2001, xunto coas características propias da produción, manexo, condicións e movemento pecuario, fixeron necesario que se adoptasen medidas sanitarias especiais nos concellos afectados que permitisen a erradicación da enfermidade, para adecuar as condicións sanitarias desta zona ás do resto da comunidade autónoma.
Como consecuencia, publicouse a resolución da daquela Dirección Xeral de Produción e Sanidade Agropecuaria do 25 de marzo de 2002, pola que se ditaban medidas sanitarias en materia de movemento pecuario e saneamento gandeiro aplicables a determinados concellos da provincia de Ourense, na que se establecía a obriga de executar unha campaña sanitaria especial de brucelose na totalidade das explotacións bovinas dos concellos afectados, así como naquelas explotacións que puidesen estar epidemioloxicamente relacionadas coa transmisión da enfermidade. Igualmente, establecíase a necesidade de que a totalidade dos traslados de gando bovino desde e ata explotacións destes concellos se efectuase sempre coas autorizacións oficiais de traslado de animais establecidas no Decreto 355/1994, do 2 de decembro.
Despois do programa sanitario realizado durante os últimos anos, a evolución epidemiolóxica da enfermidade foi moi favorable, de xeito que na campaña de saneamento executada o ano 2005 o número de explotacións positivas a brucelose foi xa testemuñal, e na executada no ano 2006 non foi diagnosticado ningún animal positivo á enfermidade nos concellos en cuestión. Esta circunstancia epidemiolóxica aconsella adaptar o programa que se vai realizar á situación de risco actual, mantendo un certo nivel de vixilancia sanitaria sobre as explotacións, e harmonizando na medida do posible a sistemática de movementos coas restantes zonas da comunidade autónoma coa mesma situación sanitaria.
En consecuencia, de conformidade co disposto no artigo 17 e a disposición derradeira da Orde do 4 de abril de 1997, pola que se establecen as normas para o desenvolvemento das campañas de saneamento gandeiro das especies bovina, ovina e cabrúa, e no artigo 2 do Decreto 355/1994, do 2 de decembro, polo que se regula o traslado de animais e se aproban os modelos oficiais de autorización do traslado, e en virtude das atribucións que me confire o Decreto 562/2005, do 1 de decembro, polo que se establece a estrutura orgánica da Consellería do Medio Rural e do Fondo Galego de Garantía Agraria,
RESOLVO:
Primeiro.-Manterase a vixilancia sanitaria sobre as explotacións bovinas dos concellos de Manzaneda, Chandrexa de Queixa, A Pobra de Trives, San Xoán de Río, Castro Caldelas, A Teixeira, Parada de Sil, Montederramo, Xunqueira de Espadanedo, Maceda e Vilar de Barrio, coa periodicidade que establezan os servizos veterinarios oficiais, e segundo o establecido na Orde do 4 de abril de 1997, en función do risco actual de aparición da enfermidade, centrándose as investigacións sanitarias especialmente naquelas explotacións ou zonas nas que se diagnosticaron animais positivos no ano 2005.
Segundo.-Os traslados de gando bovino desde e ata as explotacións dos concellos mencionados poderán realizarse, de conformidade co establecido no Decreto 355/1994, do 2 de decembro, co certificado de cualificación sanitaria das explotacións, salvo nos casos concretos daquelas que, debido á aparición de novos animais sospeitosos ou positivos, ou que poidan supoñer un risco sanitario, o Servizo de Gandaría de Ourense determine que teñan que realizar os movementos con autorización oficial de traslado.
Disposición derrogatoria
Queda sen efecto o establecido na Resolución do 25 de marzo de 2002 pola que se ditan medidas sanitarias en materia de movemento pecuario e saneamento gandeiro aplicables a determinados concellos da provincia de Ourense.
Disposición derradeira
Esta disposición entrará en vigor a partir do día seguinte ao da súa publicación no Diario Oficial de Galicia.
Santiago de Compostela, 1 de decembro de 2006.
Antonio Santiago Oca Fernández
Director xeral de Produción, Industrias e Calidade
Agroalimentaria